OpenLLM-France/wikimedia huggingface dataset:
# Roseville (Minnesota)

Roseville és una població dels Estats Units a l'estat de Minnesota. Segons el cens del 2000 tenia 33.690 habitants.

## Demografia

Segons el cens del 2000, Roseville tenia 33.690 habitants, 14.598 habitatges, i 8.598 famílies. La densitat de població era de 982,5 habitants per km².
Dels 14.598 habitatges en un 22,2% hi vivien nens de menys de 18 anys, en un 49,2% hi vivien parelles casades, en un 7,2% dones solteres, i en un 41,1% no eren unitats familiars. En el 33,6% dels habitatges hi vivien persones soles el 13,9% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,2 i el nombre mitjà de persones que vivien en cada família era de 2,82.
Per edats la població es repartia de la següent manera: un 18,2% tenia menys de 18 anys, un 11,1% entre 18 i 24, un 26,8% entre 25 i 44, un 23,6% de 45 a 60 i un 20,3% 65 anys o més.
L'edat mediana era de 41 anys. Per cada 100 dones de 18 o més anys hi havia 84,1 homes.
La renda mediana per habitatge era de 51.056 $ i la renda mediana per família de 65.861 $. Els homes tenien una renda mediana de 41.765 $ mentre que les dones 32.389 $. La renda per capita de la població era de 27.755 $. Entorn del 2,6% de les famílies i el 4,2% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Roseville». American Fact Finder. Oficina del Cens dels Estats Units, 12-01-2010. Arxivat de l'original el 2020-02-10. [Consulta: 7 agost 2010].
* ↑ «Geographic Comparison Table- Roseville». American Fact Finder. Oficina del Cens dels Estats Units, 12-01-2010. Arxivat de l'original el 2020-02-12. [Consulta: 7 agost 2010].
# Moisès ben Hanokh

Moisès ben Hanokh (en hebreu: משה בן חנוך, Moshe ben Hănōkh) (¿? - Còrdova, ca. 965), fou un important rabí de la Còrdova omeia.

## Bibliografia

Segons l'historiador jueu Abraham ibn Daud, en la seva obra Sefer ha-qabbalà publicada al voltant de 1160, Moisès ben Hanokh i uns altres tres importants rabins procedents de les acadèmies talmúdiques de Babilònia, viatjaven per la Mediterrània occidental i després de sortir d'un port del sud d'Itàlia, foren capturats i venuts a diverses comunitats jueves de la Mediterrània. Moisès, provinent de Sura, l'any 956 o 958, fou venut a la comunitat de Còrdova.
Amb l'ajut de Hasday ibn Xaprut, conseller del Califa, Moisès funda una escola talmúdica que desplaça les acadèmies talmúdiques de Babilònia, i es converteix en el jutge suprem de les comunitats jueves d'Espanya.
A la seva mort, el seu fill Hanokh ben Moshe dirigeix l'escola.

## Referències i notes

* ↑ Ibn Daud—Bages Tarrida 1922.
* 1 2 Ibn Daud—Bages Tarrida 1922: pp. 50-52.
* ↑ Luchs—Maxwell 1971: pp. 36-39.
* ↑ Luzzatto 1852: pp. 9-10.
* ↑ Jewish Encyclopedia.
* ↑ Ayoun—Vidal Séphiha 2002: p. 33.

## Bibliografia

* Ayoun, Richard; Vidal Séphiha, Haïm. Los sefardies de ayer y de Hoy. Madrid : EDAF, 2002, 397 pp. ISBN 84-414-1108-5.
* Ibn Daud, Abraham; Bages Tarrida, Jaime (ed. i trad.). Séfer ha-Kabbaláh : (El libro de la tradición). Granada : Tipografía d'El Defensor, 1922. (castellà)
* Luchs, Alvin Schanfarber; Maxwell, Stanley. Torchbearers of the Middle Ages. Manchester, New Hampshire (USA) : Ayer C. Publishing, 1971, 176 pp. ISBN 0-8369-8087-5. (anglès)
* Luzzatto, Philoxene. Notice sur Abou-Iousouf Hasdaï ibn-Schaprout. Paris : Impr. de Mme. V. Dondey-Dupre, 1852, 70 pp. (francès)
* «Moses Ben Enoch».Jewish Encyclopedia. [Edició en línia]. (anglès)
# Saderra (Orís)

Saderra és una obra d'Orís (Osona) inclosa a l'Inventari del Patrimoni Arquitectònic de Catalunya.

## Descripció

Edifici civil. Gran casal cobert a quatre vessants i orientat a migdia. Realitzat en materials vulgars però amb resultat d'una edificació molt sòlida. Hi ha una cabana datada al 1808 i es conserva l'era. A l'interior es conserva un ric mobiliari. L'any 1908 i fins al 1912 va ser reformada per Carles Saderra, amb influències de l'arquitecte Morató.

## Història

Situat prop de l'església de Sant Marcel, és esmentat des del 945. La casa està documentada a partir de finals del segle xiii. Al segle xviii Josep Saderra adquireix finques a Ogassa, Sant Martí Sescorts i està documentat a diferents censals. El seu fill Joan incrementà la propietat mitjançant l'heretat.

## Referències

* 1 2 3 4 5 6 7 8 9 10 «Saderra». Inventari del Patrimoni Arquitectònic. Direcció General del Patrimoni Cultural de la Generalitat de Catalunya. [Consulta: 16 agost 2017].
# Benoît Joachim

Benoît Joachim (Ciutat de Luxemburg, 14 de gener del 1976) és un ciclista luxemburguès que fou professional des del 1998 fins al 2009.
Va debutar amb el petit equip txec del ZVVZ-D.L.D.. L'any següent va marxar al poderós US Postal Service de Lance Armstrong, on hi va militar vuit anys. El 2007 va anar, a l'acabat de fundar Team Astana i finalment es va retirar el 2008, a l'equip del seu país CT Differdange, de categoria continental.
Del seu palmarès destaquen tres Campionats nacionals en ruta i dos en contrarellotge. Va participar en els Jocs Olímpics de 2004 d'Atenes en les proves en ruta i contrarellotge.

## Palmarès en ruta

* 1998
** Vencedor d'una etapa al Tour de l'Avenir
* 1999
** Vencedor d'una etapa al Prudential Tour
* 2000
** Campió de Luxemburg en ruta
* 2003
** Campió de Luxemburg en ruta
* 2004
** Campió de Luxemburg de contrarellotge
* 2006
** Campió de Luxemburg de contrarellotge
* 2007
** Campió de Luxemburg en ruta

### Resultats al Tour de França

* 2000. 92è de la classificació general
* 2002. 89è de la classificació general

### Resultats al Giro d'Itàlia

* 2005. 107è de la classificació general
* 2006. 83è de la classificació general
* 2007. 99è de la classificació general

### Resultats a la Volta a Espanya

* 1999. Abandona
* 2001. 42è de la classificació general
* 2003. 59è de la classificació general
* 2004. 57è de la classificació general (porta dos dies el mallot or de líder)
* 2005. No surt (13a etapa)
* 2006. 66è de la classificació general

## Enllaços externs

* Palmarès a sitiodeciclismo.net
* Palmarès a cyclebase.nl
* Palmarès a museociclismo.it
# Emili Paulus

Els Emili Paulus (llatí: Aemilius Paullus o Paulus) foren una branca familiar de la gens Emília. El primer que va portar el cognom Paulus va ser Marc Emili Paulus, cònsol el 302 aC. La família es va extingir amb Luci Emili Paulus Macedònic, que encara que va deixar dos fills, van ser adoptar per altres gentes. Gairebé cent anys més tard la família dels Emili Lèpid va fer reviure el cognom amb Luci Emili Paulus, germà del triumvir, i els seus descendents Paulus Emili Lèpid i Luci Emili Paulus, però realment se'ls ha de considerar membres de la família Lèpid.
El rebesnet d'Emili Paulus Macedònic, un Fabi Màxim, rebé el praenomen de Paulus en honor seu, atès que son pare, Quint Fabi Màxim, volia honrar el seu besavi que, per mor de l'adopció del seu avi, perdé el nom. Tant ell, Paulus Fabi Màxim, com el seu fill, Paulus Fabi Pèrsic, portaren aquest prenom.

## Genealogia

* Marc Emili Paulus (cònsol 302 aC)
** Marc Emili Paulus (cònsol 255 aC)
*** Luci Emili Paulus (cònsol 219 i 216 aC)
**** Luci Emili Paulus Macedònic (cònsol 182 i 168 aC), casat amb 1.- Papíria, i 2.- Dama de nom desconegut
***** (de Papíria) Fill gran (probablement Luci Emili Paulus) adoptat per Quint Fabi Màxim, va prendre el nom de Quint Fabi Màxim Emilià
****** El seu besnet s'anomenà Paulus Fabi Màxim, tot recuperant el nom de Paulus del seu rebesavi, i continuà amb el seu fill Paulus Fabi Pèrsic.
***** (de Papíria) Fill jove (probablement Marc Emili Paulus) adoptat per Publi Corneli Escipió Africà el Vell, va agafar el nom de Publi Corneli Escipió Africà el Jove
***** (de Papíria) Emília Primera, casada amb Quint Eli Tuberó
***** (de Papíria) Emília Segona, casada amb Marc Porci Cató Licinià el vell (fill de Marc Porci Cató Censorí)
***** (de 2) fill mort a catorze anys el 167 aC
***** (de 2) fill mort a dotze anys el 167 aC
***** Emília Tercera, casada i amb un fill el 168 aC
**** Emília, casada amb Publi Corneli Escipió Africà el Vell.

## Referències

* ↑ Smith, William (ed.). Dictionary of Greek and Roman Biography and Mythology. Volum III. Londres: John Murray, 1876, p. 153-154.
# Dia Mundial del Pa

El Dia Mundial del Pa és un dia internacional celebrat cada 16 d'octubre per a promoure la cultura del pa, donar a conèixer el seu valor nutricional i la seva importància en la dieta humana. Va ser establert el 2006 per la Unió Internacional de Forners i Pastissers el mateix dia que el Dia Mundial de l'Alimentació, perquè el pa és l'aliment bàsic per excel·lència a bona part del món: Europa, l'Orient Mitjà, el subcontinent indi, el Àfrica del Nord i parts d'Amèrica.
El Dia Mundial del Pa es va establir el setzè dia del mes octubre per a commemorar la fundació de l'Organització de les Nacions Unides per a l'Alimentació i l'Agricultura (ONUAA) el 1945. El lema de l'ONUAA, Fiat panis («faci's el pa»), resumeix bé la importància que ha tingut aquest aliment per a nodrir l'espècie humana al llarg de la història.

## Referències

* ↑ Codina, Josep Maria. «Els flequers reivindiquen els productes artesans i de proximitat en el Dia mundial del pa», 17-10-2022. [Consulta: 17 octubre 2023].
* ↑ «World Bread Day. Why is it celebrated on October 16?» (en anglès). Market Research Telecast, 16-10-2021. [Consulta: 2 febrer 2022].
* ↑ «Los cuatro panes de España con Indicación Geográfica Protegida» (en castellà). La Vanguardia, 16-10-2018. [Consulta: 17 octubre 2023].
# The Elephant Whisperers

The Elephant Whisperers és una pel·lícula documental índia dirigida per Kartiki Gonsalves. Va ser estrenada el 8 de desembre de 2022 a Netflix.Va guanyar el Premi Oscar en la categoria de millor curtmetratge documental el març de 2023.

## Sinopsi

El documental relata la història de Bomman i Bellie, una parella rural del sud de l'Índia que cria amb èxit a Ragu i a Ammu, dos bebés elefants en el campament de Theppakadu, el qual porta més de cent anys rehabilitant a joves elefants amb la finalitat de preparar-los per a la vida silvestre.

## Recepció

El documental va ser ben rebut per la crítica en general. Romey Norton, del portal Ready Steady Cut, va manifestar: «Durant el seu curt temps de durada, vaig sentir que feia un viatge emocional en este documental. És molt impactant i paga la pena vore'l, sobretot si t'agraden els elefants». La ressenya de la revista Martin Cid va destacar que The Elephant Whisperers «és una delícia de documental per a "canviar el xip" i descobrir altres formes de vida [...] Ideal per als qui estimen la vida natural».
El mitjà Outlook India va manifestar: «Amb el teló de fons de la vida en els espais salvatges del sud de l'Índia, The Elephant Whisperers posa en relleu la bellesa de la fauna exòtica, els inoblidables espais salvatges i les persones i animals que comparteixen este espai».

## Referències

* ↑ «Lo que Netflix trae para diciembre: series, películas y documentales». El Universal, 01-12-2022. [Consulta: 11 desembre 2022].
* ↑ «Estrenos de Netflix en diciembre de 2022». Hoy Digital, 28-11-2022. [Consulta: 11 desembre 2022].
* ↑ «Gana 'The Elephant Whisperers' Mejor Documental Corto» (en espanyol europeu). El Diario. [Consulta: 13 març 2023].
* ↑ «Oscars 2023: Indian film The Elephant Whisperers wins Academy Award for Best Documentary Short - News Live» (en anglès). News Live TV, 13-03-2023. [Consulta: 13 març 2023].
* 1 2 Norton, Romey. «The Elephant Whisperers review - touching story of a couples life with elephants» (en anglès). Ready Steady Cut, 08-12-2022. [Consulta: 11 desembre 2022].
* ↑ «La historia de Raghu, un Bebé Elefante en la India». Martin Cid Magazine. [Consulta: 11 desembre 2022].
* ↑ «'The Elephant Whisperers' Trailer Depicts Bond Between An Indigenous Couple And A Tusker» (en anglès). Outlook India, 30-11-2022. [Consulta: 11 desembre 2022].
# Bisbat de Bubanza

El bisbat de Bubanza (francès: Diòcese de Bubanza); llatí: Dioecesis Bubantina) és una seu de l'Església catòlica a Burundi, sufragània de l'arquebisbat de Bujumbura. Al 2018 tenia 434.490 batejats d'un total de 785.993 habitants. Actualment està regida pel bisbe Jean Ntagwarara.

## Territori

La diòcesi comprèn les províncies de Bubanza i Cibitoke a Burundi.
La seu episcopal és la ciutat de Bubanza, on es troba la catedral de Crist Rei
El territori s'estén sobre 2.700 km² i està dividit en 13 parròquies

## Història

La diòcesi va ser erigida el 7 de juny de 1980 en virtut de la butlla Venerabilibus Fratribus del papa Joan Pau II, prenent el territori de la diòcesi de Bujumbura (avui arxidiòcesi).
Originalment sufragània de l'arxidiòcesi de Gitega, el 25 de novembre de 2006 va passar a formar part de la província eclesiàstica de l'arxidiòcesi de Bujumbura.

## Cronologia episcopal

* Evariste Ngoyagoye (7 de juny de 1980 - 21 d'abril de 1997 nomenat bisbe de Bujumbura)
* Jean Ntagwarara, des del 24 d'octubre de 1997

## Estadístiques

A finals del 2018, la diòcesi tenia 434.490 batejats sobre una població de 785.993 persones, equivalent al 55,3% del total.
| any | població | població | població | sacerdots | sacerdots | sacerdots | sacerdots | diàques | religiosos | religiosos | parroquies |
| any | batejats | total | % | total | clergat secular | clergat regular | batejats por sacerdot | diàques | homes | dones | |
| 1990 | 226.337 | 450.000 | 50,3 | 17 | 14 | 3 | 13.313 | | 12 | 48 | 8 |
| 1999 | 237.945 | 505.906 | 47,0 | 7 | 7 | | 33.992 | | 19 | 4 | 8 |
| 2000 | 246.792 | 523.329 | 47,2 | 14 | 14 | | 17.628 | | 4 | 25 | 8 |
| 2001 | 253.288 | 531.097 | 47,7 | 17 | 17 | | 14.899 | | 3 | 29 | 8 |
| 2002 | 263.257 | 555.494 | 47,4 | 18 | 18 | | 14.625 | | 4 | 35 | 8 |
| 2003 | 273.120 | 575.926 | 47,4 | 21 | 21 | | 13.005 | | 6 | 39 | 8 |
| 2004 | 331.904 | 632.218 | 52,5 | 23 | 23 | | 14.430 | | 6 | 39 | 8 |
| 2006 | 397.098 | 681.994 | 58,2 | 23 | 23 | | 17.265 | | 5 | 41 | 8 |
| 2012 | 418.355 | 728.922 | 57,4 | 34 | 34 | | 12.304 | | 6 | 42 | 11 |
| 2015 | 423.454 | 746.677 | 56,7 | 41 | 41 | | 10.328 | | 6 | 55 | 12 |
| 2018 | 434.490 | 785.993 | 55,3 | 48 | 48 | | 9.051 | | 7 | 51 | 13 |

## Bibliografia

* (llatí) Butlla Venerabilibus Fratribus

## Enllaços externs

* Anuari pontifici del 2017 i anteriors, publicat a www.catholic-hierarchy.org a la pàgina Diocese of Bubanza (anglès)
* Esquema de la diòcesi a www.gcatholic.org
# Berchem (Luxemburg)

Berchem (en luxemburguès: Bierchem; en alemany: Berchem) és una vila de la comuna de Roeser del districte de Luxemburg al cantó d'Esch-sur-Alzette. Està a uns 7,9 km de distància de la Ciutat de Luxemburg.

## Referències

* ↑ «Berchem». [Consulta: 22 setembre 2015].
# Bessó

* Aquest article tracta sobre membres nascuts en parts múltiples. Vegeu-ne altres significats a «Bessons (desambiguació)».
Bessó, en biologia, designa cadascun dels dos o més membres nascuts en el part d'un embaràs múltiple en aquelles espècies en les quals el part no produeix habitualment més d'un sol individu, com és el cas de l'espècie humana i la major part de les espècies de bestiar.

## Bessons en l'espècie humana

Els bessons són individus que han compartit úter durant l'embaràs i que neixen en el mateix part. Es formen perquè l'òvul s'ha separat en dos i ha format dos embrions. Donada la grandària limitada de la matriu de la mare, els embarassos múltiples no solen completar el termini d'una gestació simple, i el part s'avança a la setmana 37, tres abans del que és comú. Com que els parts prematurs poden tenir conseqüències en la salut dels nadons, els naixements de bessons es tracten amb precaucions suplementàries.
Hi ha factors que predisposen a tenir bessons, com ara antecedents genètics, ús de tècniques de fecundació in vitro o ingestió d'hormones, sobrepès o gran talla de la mare i pertànyer a ètnies com la ioruba o l'hausa, amb un percentatge molt més elevat de bessons que la resta.
Els bessons han estat especialment estudiats per la medicina i la psicologia com a exemple per a provar si determinats trets són genètics o educacionals.

## Univitel·lins i bivitel·lins

Els bessons poden ser de dues menes:
* Els bessons univitel·lins s'originen quan l'embrió, format per poques cèl·lules, es divideix en dos grups de cèl·lules i origina dos embrions, que comparteixen la placenta. Aquests bessons procedeixen del mateix òvul i del mateix espermatozou i, per tant, tenen els mateixos gens. Són del mateix sexe i sovint són difícils de distingir. També s'anomenen bessons idèntics. Un cas especial de bessons univitel·lins són els siamesos, ja que són bessons que comparteixen alguns òrgans i que la partició de l'embrió no ha estat completa. Excepcionalment, també, l'embrió original es pot dividir en tres embrions.
* Els bessons bivitel·lins es formen quan dos òvuls diferents són fecundats per dos espermatozoides. Només esdevé quan l'ovari expulsa dos òvuls alhora. Cada embrió té la seva placenta, poden ser del mateix sexe o no, i s'assemblen com els germans nascuts de parts diferents. També s'anomenen bessons fraterns.

## Qui és el gran?

Tradicionalment i legalment, n'és el gran el primer en l'ordre de naixença (primogènit). En el codi civil estatal (art. 31) es llegeix: «La prioritat del naixement, en el cas de parts dobles, dona al primer nascut els drets que la llei reconegui al primogènit». En el cas dels bessons dizigòtics que procedeixen de dues fecundacions separades, encara que generalment molt pròximes o gairebé simultànies, l'ordre del part no es relaciona de cap manera específica amb el de la fecundació; aquest ordre depèn dels llocs de nidificació dels respectius embrions en l'endometri uterí, i aquest lloc és aleatori. Neix primer, en condicions normals, el que ha crescut més a prop de la sortida de l'úter.
# Brachirus swinhonis

Brachirus swinhonis és un peix teleosti de la família dels soleids i de l'ordre dels pleuronectiformes que es troba a les costes del Mar de la Xina Meridional.

## Referències

* ↑ The Taxonomicon (anglès)
* ↑ FishBase (anglès)
# Brunswick Heads

Brunswick Heads és una població de la costa nord de Nova Gal·les del Sud (New South Wales), Austràlia a Byron Shire. L'any 2011, aquesta població tenia 1.636 habitants.
Brunswick Heads és una petita vila de vacances situada a la desembocadura del riu Brunswick. Conté la platja Torakina Beach i una altra platja de sorra blanca que va cap al sud. La riba nord del riu hostatja un bosc plujós protegit (Brunswick Heads Nature Reserve) i la riba meridional proporciona un port a bots de pesca. Mont Chincogan i Mont Warning estan darrere de Mullumbimby ("The Biggest Little Town In Australia").

## Història

Originàriament estava habitada pels aborígens Bundjalung, el riu Brunswick va ser cartografiat pel Capiità Rous el 1828. Cap a 1880 Brunswick Heads tenia un port ple d'activitat i un petit centre comercial.
La vila entrà en declivi arran de la construcció del ferrocarril passant per Mullumbimby el 1894. Però aviat Brunswick va ser popular com a lloc familiar de vacances.

## Referències

* ↑ Plantilla:Census 2011 AUS

## Enllaços externs

* www.brunswickheads.org.au
* VISITNSW.com - Brunswick-Heads
# Bethlehem

«Bethlehem» té aquests significats:
* Estats Units:
** Bethlehem (Carolina del Nord), concentració de població designada pel cens dels Estats Units a l'estat de Carolina del Nord.
** Bethlehem (Connecticut), població dels Estats Units a l'estat de Connecticut.
** Bethlehem (Geòrgia), població dels Estats Units a l'estat de Geòrgia
** Bethlehem (Nova York), poble situat al comtat d'Albany a l'estat nord-americà de Nova York.
** Bethlehem (Nou Hampshire), població dels Estats Units a l'estat de Nou Hampshire.
** Bethlehem (Pennsilvània), població dels Estats Units a l'estat de Pennsilvània.
** Bethlehem (Virgínia de l'Oest), població dels Estats Units a l'estat de Virgínia de l'Oest.
** New Bethlehem, població dels Estats Units a l'estat de Pennsilvània.
** South Bethlehem, població dels Estats Units a l'estat de Pennsilvània.
* Gal·les: Bethlehem (Carmarthenshire), localitat del comtat de Carmarthenshire a Gal·les.
* Sud-àfrica: Bethlehem (Sud-àfrica), ciutat de Sud-àfrica.
# Brigitte Reimann

Brigitte Reimann (Burg, 21 de juliol de 1933 - Berlín Oriental, 20 de febrer de 1973) fou una escriptora alemanya.
Brigitte Reimann va néixer a Burg, en una família de classe mitjana. Des de l'escola ja mostrava talent per a l'escriptura. Després del Batxillerat, va cursar estudis de Pedagogia i va treballar com a mestra, bibliotecària i periodista. Es va casar quatre vegades i va patir un avortament que la va afectar fins a portar-la a un intent de suïcidi. Seguint les directrius de la República Democràtica Alemanya, establerts en un congrés d'escriptors a la Ciutat de Bitterfeld, segons les quals els artistes i escriptors havien de participar en la vida obrera, es va traslladar a Hoyerswerda. En aquesta ciutat industrial, Brigitte i el seu segon marit, l'escriptor i poeta Sigfried Pitschmann, van treballar en una mina de carbó. També va ser en aquesta ciutat que va escriure dues de les seves obres més destacades Ankunft im Alltag i Die Geschwister, per la qual va rebre el premi literari Heinrich Mann, el més important de la RDA. Ja malalta de càncer de pit, es va traslladar a la ciutat de Neubrandenburg. Va ser operada el 1968 i el 1971. Va morir a Berlín el 20 de febrer de 1973, cinc mesos abans de complir els quaranta anys.Va deixar inacabada la seva gran obra, “Franziska Linkerhand”, on narra episodis inspirats en la seva pròpia vida i fa una crítica de les dificultats per a desenvolupar l'art sota els capricis de les directrius polítiques.

## Obres

* Katja. Eine Liebesgeschichte aus unseren Tagen (1953)
* Der Legionär (1955)
* Zwei schreiben eine Geschichte (1955)
* Die Frau am Pranger (1956)
* Die Kinder von Hellas (1956)
* Das Geständnis (1960)
* Ein Mann steht vor der Tür (1960)
* Ankunft im Alltag (1961)
* Sieben Scheffel Salz (1961)
* Im Kombinat (1963)
* Die Geschwister (1963)
* Das grüne Licht der Steppen (1965)
* Sonntag, den ... (1970)
* Franziska Linkerhand (incompleta, 1974)
* Das Mädchen auf der Lotosblume (incompleta, 2005)

## Referències

* ↑ «Brigitte Reimann». Errata Naturae editores. [Consulta: 27 novembre 2017].
* ↑ «Brigitte Reimann, biografia» (en italià). Biografieonline.it, 09-10-2007. Arxivat de l'original el 1 de desembre 2017. [Consulta: 27 novembre 2017].
* ↑ «Doctrina contra realidad». El País, 15-05-2017. [Consulta: 27 novembre 2017].

## Enllaços externs

* «Bibliografia relacionada amb Brigitte Reimann» (en alemany). Al catàleg de la Biblioteca Nacional d'Alemanya.
# Bill Walton

Bill Walton (La Mesa, 5 de novembre de 1952 - San Diego, 27 de maig de 2024) va ser un basquetbolista i comentarista esportiu estatunidenc.
Walton, en la posició de pivot, es va fer famós com a jugador de l'equip de bàsquet d'UCLA Bruins de principis dels anys 1970, on guanyà tres Premis al Jugador Universitari de l'Any i conduí l'equip a dos títols de l'NCAA. Fou una peça clau en les 88 victòries consecutives que aconseguí l'equip, un rècord a la competició; en conseqüència, alguns consideren Walton com el millor jugador de bàsquet universitari de tots els temps. Posteriorment, s'embarcà en una prolífica carrera a l'NBA; fou el número u del draft de l'NBA del 1974, i fou escollit MVP de l'NBA una vegada i conquerí dos campionats, el 1977 amb els Portland Trail Blazers (en què a més fou l'MVP de les Finals) i el 1986 amb els Boston Celtics. La seva carrera es va veure marcada per diverses lesions al peu, especialment la seva etapa als San Diego Clippers.
El 1993, Walton fou introduït al Basketball Hall of Fame i tres anys després fou escollit com un dels 50 millors jugadors de la història de l'NBA.

## Referències

* ↑ Rubio, Juanma; Pinilla, José Ignacio. «Fallece Bill Walton, una de las mayores leyendas de la NBA» (en castellà), 27-05-2024. [Consulta: 1r juny 2024].
* ↑ «Fallece el legendario Bill Walton, a los 71 años» (en castellà), 27-05-2024. [Consulta: 1r juny 2024].